Aan Die Professor – Die Venster
Posted bymarileensteyn December 16, 2020 December 16, 2020 Posted inUncategorized
En so is daar nog 'n negatiewe artikel van die NG kerk op die voorblad van 'n koerant wat na my mening grens aan poniekoerant status. Hierdie is nie nog 'n blog gerig op die joernalistiek nie. Vandag wonder ek oor een van die lesers.
Ek het 'n Facebook vriend wat eintlik 'n vriend van my pa is. Ek ken hom as hoogs intelligent. 'n Filosoof. 'n Akademikus. Ek ken hom as iemand wat posts maak oor betroubare navorsing, vir wie feite belangrik is. Ek het ook agtergekom dat hy uiters negatief is oor die kerk en, ek dink, Christenskap.
So wanneer Die Professor 'n post aanhaal wat na die artikel verwys om te sê hoe sleg die kerk is, is ek verbaas. Verbaas omdat ek nie dink dat hy Rapport in 'n tesis as betroubare bron sou aanvaar nie. So hoekom nou dit as bron gebruik?
Ontken ek die spanning in die kerk? Nee. Ontken ek sy reg om kwaad vir die kerk te wees? Nee, ek voel dan self so partykeer! Ontken ek die ervaringe wat hom gelei het tot op die punt waar hy so oor die kerk voel? Ook nie.
Maar wanneer jy die kerk as eng beskryf sien ek hoe die stemme van menigte teoloë wat ek persoonlik ken, verdwyn. Raai wat? Die kerk van jou kinderdae het in menigte gemeentes uitgesterf.
Dit kom neer op daardie sinnetjie van "Christene glo…" of "Christene is". Christene glo of is niks. Nie in vandag se tye nie. Party Christene glo x, maar ander Christene glo y. Party Christene is dit, maar ander Christene is beslis dat. Daar is natuurlik 'n paar ooreenstemminge, maar die diversiteit is verstommend en moet erken word.
Hierdie diversiteit is vir baie die grootste bedreiging in die kerk tans. Die feit dat sommige in die kerk van skeur praat (en glo my dis nie wat ek vir die kerk bid nie) is juis 'n aanduiding dat ons almal nie dieselfde dink nie. Dalk laat dit jou wonder oor ons geloofwaardigheid. Dit laat my wonder oor ons menslikheid en unieke soeke na die God wat groter as enige een persoon se teologie is.
My punt is: ons almal is nie patriargaal nie. Ons almal is nie homofobies nie. Ons almal glo nie Moslems is the worst nie en ons almal is nie gemaklik met ons eie rassisme nie. Ons almal is nie anti-Wetenskap nie en ons almal glo beslis nie dat die Corona inenting die teken van die dier is nie. Ons almal oordeel nie mense wat seks voor die huwelik het nie en ons almal wil nie jou net hel toe stuur vir wat jy nie glo nie.
So as jy die Rapport as bron wil gebruik. Gaan gerus voort. Maar doen ons 'n guns en luister na ander stemme ook. As jy dan nog steeds teen die kerk wil wees, sal ek saam met jou rou.
Die Professor het jare gelede vir my gesê ek moet 'n onderwyseres word. My aspirasies vir die akademie wat hy en my pa in my losgemaak het, is seker naby genoeg. So, met my hart in die akademie, is al wat ek vra 'n bietjie deeglike navorsing voor gevolgtrekkings getrek word.